hotchpotch/miracl-hf-unified huggingface dataset:
Kemppi
Kemppi Oy on vuonna 1949 perustettu suomalainen hitsausalan perheyritys. Se suunnittelee, valmistaa ja myy hitsauslaitteita, -ohjelmistoja ja -ratkaisuja sekä tarjoaa alan palveluja ja konsultointia. Vuonna 2016 Kemppi-konsernin liikevaihto oli noin 112 miljoonaa euroa. Tuotannosta noin 90 prosenttia menee kansainväliseen myyntiin.
Yrityksen pääkonttori, laitekokoonpano ja elektroniikkatehdas sijaitsevat Lahden Okeroisissa. Lisäksi yrityksellä oli Intian Chennaissa tehdas, joka lakkautettiin syyskuussa 2018. Kempillä oli vuonna 2017 tytäryhtiöitä 13 maassa ja jälleenmyyjiä yli 70 maassa. Yhteensä yrityksen palveluksessa oli vuonna 2017 maailmanlaajuisesti 607 työntekijää.
Kemppi tuottaa hitsausratkaisuja muun muassa laivanrakennus-, offshore-, kuljetus-, rakennus- ja konerakennus-, automaatio- sekä autoteollisuuden aloille. Yrityksen pääliiketoiminta-alueet ovat Euroopan lisäksi Aasia.
Kempin maailmanlaajuiseksi kasvanutta liiketoimintaa johdetaan Suomesta,Lahdessa sijaitsevasta pääkonttorista. Hallinto- ja myyntitoimintojen lisäksi Lahden Okeroisten yksikössä on yhtiön tutkimus- ja tuotekehitysosasto, moderni tuotantolaitos sekä vuonna 2009 valmistunut, Suomen suurin elektroniikkatehdas.
Kempillä on tytäryhtiöitä 13 eri maassa:Yritys perustettiin 23. toukokuuta 1949 Lahdessa nimellä "Veljekset Kemppi Oy". Yritys valmisti aluksi muun muassa betonikärryjä, maitokärryjä, saunankiukaita ja hitsausmuuntajia.
1950-luvulla yritys alkoi keskittyä hitsauslaitteistoihin, ja kehitti ensimmäisen hitsaustasasuuntaajansa. Samalla vuosikymmenellä alkoi myös vientitoiminta, ja yksittäisiä tilauksia tuli muun muassa Chilestä, Nigeriasta, Perusta, Thaimaasta, Turkista ja Singaporesta.
1960-luvulla Kemppi kehitti tyristoriohjatun tasasuuntaajan lisäksi ensimmäisen MIG/MAG-hitsauslaitteensa. Myös ulkomaankauppa eteni myyntiverkoston laajentuessa Ruotsin kautta muualla Eurooppaan. Vuosikymmenen lopussa Kempillä oli vientiä 20 maahan. Vuonna 1967 yhtiö hankki Lahden Okeroisista 18 hehtaarin maa-alueen, ja rakensi sinne uudet tuotantotilat. Vuonna 1968 yrityksen nimi lyheni muotoon "Kemppi Oy". Samana vuonna yritys sai tasavallan presidentin vientipalkinnon.
1970-luvulla Kemppi kehitti maailman ensimmäisen invertterivirtalähteen hitsauskäyttöön. Ensimmäinen invertteritekniikkaan perustuva tuoteperhe, "Hilarc", esiteltiin hitsausmessuilla Essenissä vuonna 1977. Vuonna 1978 Kempin vientitoiminta ylitti kotimaan myynnin ensimmäistä kertaa.
Vuonna 1980 yrityksen toimitusjohtajaksi nousi yrityksen perustajan, Martti Kempin poika, Jouko Kemppi. 1980-luvun kuluessa yhtiö perusti tytäryhtiöitä lukuisiin maihin, muun muassa Norjaan, Englantiin, Hollantiin, Ranskaan, Länsi-Saksaan, Yhdysvaltoihin, Belgiaan ja Tanskaan.
Kemppi on sponsoroinut Spykerin F1-tallia kaudella 2007, Force Indian 2009 ja 2012–2015 Williamsin F1-tallia.
Jormas (albumi)
Jormas on suomalaisen pop-yhtye Jormasin debyyttialbumi vuodelta 1966. Alun perin sen julkaisi Westerlund, mutta Fennica Records julkaisi levystä uusintapainoksen vuonna 1988.
21 romanttista laulua
21 romanttista laulua on suomalaisen laulajan Paula Koivuniemen kokoelma-albumi. Se julkaistiin vuonna 1990.
Ylermi
Ylermi on suomalainen miehen etunimi.
Ylermi on ilmeisesti Eino Leinon keksimä nimi. Hän antoi sen Helkavirret-kokoelmansa erään mahtirunon päähenkilölle, korskealle, pakanalliselle talonpojalle. Ylermiä on käytetty myös Yrjön kutsumanimenä eräissä osissa Suomea. Nimi otettiin almanakkaan vuonna 1929, ja nimipäivä on 6. toukokuuta.
Huhtikuun 2017 loppuun mennessä nimen Ylermi on Väestörekisterikeskuksen mukaan saanut 1034 henkilöä, joista viisi on naisia.
Somalian vaakuna
Somalian vaakuna otettiin käyttöön 10. lokakuuta 1956. Leopardit tukevat vaakunaa, jonka keskellä oleva tähti on myös Somalian lipussa. Vaakuna oli käytössä jo Italian Somalimaan aikana.
18 suosittua levytystä
18 suosittua levytystä on suomalaisen laulajan Paula Koivuniemen vuonna 1989 julkaistu kokoelmalevy.
Pirkan Hiihto
Pirkan Hiihto on laturetki, joka hiihdetään vuosittain maaliskuun ensimmäisenä sunnuntaina Kankaanpään Niinisalosta Ylöjärven Teivoon. Pirkan Hiihdon pituus on 90 kilometriä. Pirkan Hiihdon järjestää Pirkan Hiihto ry.
Pirkan Hiihdon ovat ideoineet Erkki Palolampi ja Lauri Pihkala, ja ensimmäinen Pirkan Hiihto hiihdettiin 6. maaliskuuta 1955 jolloin maalin saavutti 381 hiihtäjää. Pirkan Hiihdon osallistujamäärä on 2000-luvun lopulla ollut kahdentuhannen ja kolmentuhannen välillä. Suurimmat osallistujamäärät saavutettiin 1980-luvun alussa, jolloin päästiin yli viiteentuhanteen hiihtäjään.
Pirkan Hiihdon maali sijaitsi ainakin vuoteen 1975 saakka Lamminpään urheilukentällä. Teivon raviradan valmistuttua maalipaikka siirrettiin nykyiselle paikalle.
Pirkan Hiihto on onnistuttu järjestämään melkein joka vuosi, vaikka lumitilanne on ollut ajoittain haastava. Vuonna 1990 matkana oli olosuhteiden vuoksi vain 70 kilometriä. Vuosina 2014 ja 2017 hiihto jouduttiin perumaan kokonaan.
Pirkan Hiihdon reitti seurailee Pohjankankaan harjumaisemia Niinisalosta Kuninkaanlähteen, Jämin, Varppeen ja Vatulan kautta Hämeenkyrön lentokentälle, jossa on reitin puoliväli. Lentokentältä reitti jatkuu Kyröskosken, Lintuharjun, Rokkakosken, Pentinmaan ja Julkujärven kautta Teivon raviradalle, jossa on maali. Mainituissa paikoilla on järjestetty huolto. Reitin alkuosa on profiililtaan melko tasainen, vaativimmat nousut ovat Kyröskosken jälkeen ja Rokkakoskella, jossa nousua tulee 85 metriä kolmen kilometrin matkalla.
Pirkanhiihtopäivänä on mahdollista hiihtää Retki-Pirkka 52 km (p/v) Niinisalosta Kyröskoskelle ja Puoli-Pirkka 45 km (p/v) Hämeenkyrön lentokentältä Teivoon. Retki-Pirkan maasto on Puoli-Pirkan maastoa helpompaa vähäisempien korkeuserojen vuoksi. Molemmat hiihdot hiihdetään Pirkan Hiihdon reittiä pitkin.
Reppuhiihto on Pirkan Hiihdon suoritus, joka hiihdetään Pirkan Hiihdosta seuraavana lauantaina Pirkan Hiihdon reittiä pitkin. Reppuhiihdossa ei ole ajanottoa eikä huoltoa muualla kuin Kyröskoskella.
Voittajien listalta löytyy muun muassa Veikko Hakulinen yleisestä sarjasta vuonna 1966.
Eniten vuosina 1973 – 1988 hiihdetyn kilpasarjan voittoja on Pentti Tornilla, joka voitti kisan neljästi vuosina 1982–1985.
Eniten Pirkan Hiihdon voittoja on Pekka Virtakoivulla. Hän voitti kilpasarjan vuosina 1987–1988 (kilpasarja lopetettiin vuonna 1989 ja yhdistettiin yleiseen sarjaan), ikämiessarjan (p) vuosina 1990–1998 sekä veteraanisarjan (p) vuosina 1999–2004.
Naisten sarja on hiihdetty vuodesta 1973 lähtien, ja sen on voittanut Orvokki Pajunen kuudesti ja Sisko Kainulainen viidesti.
Pirkan hiihto on yksi neljästä Pirkan Kierrokseen kuuluvasta kuntotapahtumasta. Muut tapahtumat ovat:
Eichman
Eichman oli kauppiassuku 1600-luvulla Turussa. Suku on luultavasti lähtöisin Saksasta.
Ensimmäinen turkulainen kauppias (oluenpanija, silkkikankaanmyyjä) oli Caspar Eichman jo 1628, oman ilmoituksensa mukaan vuodesta 1615. Hän asui Luostarin Jokikadulla ja toimi raatimiehenä Turussa 6.6.1632-1649. Valvoi sisarensa etuja Mårten Friisin perunkirjoituksessa 2.1637; hänellä oli tuolloin myös omia saatavia. Pormestariksi Uuteenkaupunkiin 1649, jossa virassa oli kuolemaansa asti. Lisäksi hän oli Vaasaporin kreivikunnan hopmannina 1651-1654 sekä vt. päällysmiehenä ja pikkutullin ja aksiisin vuokraajana 1653-1655. Casper Eichman oli Turun edustaja valtiopäivillä 1635 ja 1644 sekä Uudenkaupungin 1655, 1657 ja 1659-1660. Caspar haudattiin 26.1.1668 Turun tuomiokirkkoon. Voidaan arvioida, että Caspar oli syntynyt n. 1590.
Turussa vaikutti myös lyypekkiläinen kauppias Joachim Eichman, joka sai porvarinoikeudet Lyypekissä 1617. Joachim Eichman hukkui kauppamatkalla Turkuun 1638, jonka jälkeen hänen leskensä ja lapsensa perivät hänen talonsa Lyypekissä. Tästä päätellen Joachim Eichman oli Caspar Eichmanin aikalainen - luultavasti samaa ikää.
Suomeen tuli myöhemmin myös toinen Eichman -suku Rügenwaldista.
Veroparseli
Veroparseli on veroesine, maanviljelystä, karjanhoidosta tai muusta maaelinkeinosta saatu tuote, joka vuosittain vahvistettiin verona maksettavaksi kruunulle, mutta myös kirkolle, läänityksen haltijalle tai maan vuokranantajalle.
Veroparseli eli tuotteina suorittava vero on työsuoritusveron ohella vanhin tapa kerätä ja vastaanottaa verosuorituksia. Muinainen kirjoitustaidon kehittyminen on osittain tapahtunut juuri veronmaksun muistiinmerkitsemiseksi. Verojen maksuksi käytetyt tuotteet vaihtelivat eri osissa maata. Suomessa saaristossa maksettiin suuri osa veroista kaloina, mutta sisämaassa oli aiemmin riista, myöhemmin esimerkiksi vilja ja voi verotukseen käypiä tuotteita.
Tultaessa 1500-luvulle veroparseleiden määrää rajattiin kahteenkymmeneen tuotteeseen. Tuotevalikoima oli kasvanut, ja eri paikkakunnilla niiden oli kuitenkin vastattava suuruudeltaan toisiaan. Tämä teki veronkeruusta erittäin hankalaa. Kun lisäksi usein oli kyse pilaantuvista ruokatarvikkeista, veronkannon oli tapahduttava melko lähellä tuotantopistettä. Myös tämä aiheutti verojen jähmettymisen paljolti paikalla käytettäviksi. Usein vero oli myös ammattikohtainen. 1604 mainitaan verollepanossa metsästyksestä vero; joka jousen käyttäjäksi pystyvältä mieheltä 10 näädän nahkaa. Koska näätäeläimiä ei usein saatu tarpeeksi, määrättiin maksu myöhemmin oravan- tai muina nahkoina.
Pietari Brahe ehdotti 1630-luvulla, että verot kannettaisiin vain neljänä parselina: viljana, voina, kaloina ja tervana. Tämä veronmääräytymistä ja -kantoa helpottava esitys jäi kuitenkin toteutumatta, ja vasta 1840-luvulla tuli veronkantoon suuria muutoksia. Ensinnäkin käyttöön otettu verorupla määrättiin veroluvuksi, joka kohteli veronmaksajia lähes samalla tavoin eri puolilla maata. Lisäksi veroparselit määrättiin suoritettaviksi viljana, kaurana, voina tai talina. Näistäkin voi ja tali poistettiin veroparseleiden listalta, ja lopulta tuotteina maksettava vero poistui kokonaan Suomesta 1920-luvun kuluessa, sillä eihän enää ollut torppareitakaan, joiden oli osa maanvuokrasta suoritettava erilaisina tuotteina.
Oskar Uotila
Oskar Favén (kirjailijanimi Oskar Uotila, 21. syyskuuta 1853 Urjala – 10. heinäkuuta 1903 Kylmäkoski) oli suomalainen runoilija ja yliopiston lehtori.
Favénin vanhemmat olivat ratsutilallinen Antti Uotila ja Ulrika Maria Laatu. Hän pääsi ylioppilaaksi Jyväskylän alkeisopistosta 1870 ja suoritti Helsingin yliopistossa tuomarintutkinnon 1874 ja yleisen oikeustutkinnon 1878. Favén sai varatuomarin arvon 1878.
Favén oli Helsingin yliopiston lainopillisen tiedekunnan ylimääräinen suomen kielen lehtori 1882–1900. Sen lisäksi että hän kirjoitti runoja, joita julkaistiin pääasiassa sanomalehdissä ja kirjallisissa albumeissa. Runoilijan kuoleman jälkeen hänen poikansa Pertti Uotila julkaisi kahdessa osassa isänsä "Kootut runoteokset" (1911), joiden jälkimmäinen osa sisältää suomennoksia. Favén suomensi esimerkiksi Friedrich Schilleriä, Sándor Petőfiiä, Dantea, Robert Burnsia ja Heinrich Heinelta myös kokoelman "Runoelmia" (1887).
Favénin veli oli taidemaalari Aukusti Uotila. Hänen poikansa oli taidemaalari Antti Favén ja hänen puolisonsa vuodesta 1879 oli Ida Berta Hildegard Favén, o.s. Hjelt.
Pepen parhaat
Pepen parhaat on suomalaisen pop-yhtye Jormasin kokoelma-albumi vuodelta 1972. Se julkaistiin laulaja Pepe Willbergin nimellä, hänen silloisen suuren suosionsa vuoksi. Tosiasiassa kokoelman kappaleista vain "Elää" on levytetty alun perin Willbergin omalla nimellä. Suurin osa muista on tehty Jormas-yhtyeen kanssa ja niissä kokoonpanona Pepe Willberg (laulu, kitara), Hasse Walli (kitara), Kicke Bergholm (basso), Arto Koskinen (kosketinsoittimet) ja Matti Oiling (rummut).
Levy julkaistiin uudelleen vuonna 1979, sekä LP:nä että C-kasettina.
William Klein
William Klein (s. 19. huhtikuuta 1928 New York, New York, Yhdysvallat) on yhdysvaltalainen elokuvaohjaaja ja valokuvaaja. Valokuvauksesta hän voitti vuonna 1956 Nadar-palkinnon.
Huolimatta siitä, että Klein on syntynyt ja opiskellut New Yorkissa, hän on luonut työuransa pääosin Ranskassa. Muutamia elokuvia ovat "Qui êtes-vous" (1966), "Polly Maggoo?" (1966) ja "Mister Freedom" (1969).
Kleinille myönnettiin vuonna 1967 Jean Vigon palkinto. Vuonna 1990 hän sai kansainvälisen Hasselblad-palkinnon.
Klein syntyi juutalaiseen sukuun. Hän saapui Pariisin ensimmäistä kertaa kesällä 1947 ja toimi vuoteen 1965 "Voguen" muotikuvaajana.
Kuntoklubi
Kuntoklubi on paikka, joka tarjoaa liikuntapalveluja pääsääntöisesti vain klubin jäsenille. Kuntoklubi voi olla joko kokonaan tai osittain suljettu muilta kuin sen jäseniltä. Jäsenyyttä voidaan anoa joko suoraan klubilta tai olemassa olevien jäsenien suosituksesta.
Valikoimaan kuuluu perinteisen kuntosalin lisäksi ryhmäliikuntaa sekä mahdollisesti erilaisia palloilulajeja tai vesiurheilumahdollisuuksia. Erilaiset ohjauspalvelut, kuten personal trainer -palvelut kuuluvat yleensä kuntoklubin jäsenyyteen, ilman erillistä veloitusta.
Suomessa on useita valtakunnallisia kuntoklubiketjuja, ja lisäksi ketjuista riippumattomia kuntoklubeja.
Ulkomaalaisen omaisuuden hoitokunta
Ulkomaalaisen omaisuuden hoitokunta (myös "Ulkomaisen omaisuuden hoitokunta", lyhenne UOH) oli Suomen valtion toimielin, joka toimi kahdessa vaiheessa jatkosodan aikana ja sen jälkeen.
Ensimmäisen kerran hoitokunta asetettiin vuonna 1942 vastaamaan vallatuilla alueilla olevasta neuvostoliittolaisesta omaisuudesta.
Hoitokunta perustettiin uudelleen Moskovan välirauhan ehtojen velvoittamana 21. toukokuuta 1946 huolehtimaan Suomessa olevan saksalaisen omaisuuden luovuttamisesta Neuvostoliitolle. Rauhansopimuksen 15 pykälän mukaisesti:
"Suomi sitoutuu sotasaaliina luovuttamaan Liittoutuneiden (Neuvostoliiton) Ylimmälle Sotilasjohdolle kaiken Suomen alueella olevan Saksalle ja sen vasalleille kuuluvan sotilasomaisuuden sekä näille maille kuuluvat ja Suomen aluevesillä olevat sota- ja muut alukset."
Sotilasomaisuuteen laskettiin myös joukko teollisuuslaitoksia ja muita yrityksiä. Niihin kuuluivat mm. Tikkakoski Oy sekä AEG:n Suomen tytäryhtiö.
Näitä ei suoranaisesti siirretty Neuvostoliitolle, vaan sille siirtyi yritysten osake-enemmistö. Yritysten määräysvalta siirrettiin ensiksi Ulkomaalaisen omaisuuden hoitokunnalle. Hoitokunnan työ eteni "loppuvaiheeseen" vuoden 1947 helmikuun lopulle tultaessa, jolloin neuvostoliittolaiset olivat ottaneet yritykset tosiasialliseen hallintaansa ja hoitokunta luovutti toimintakertomuksensa ulkoministeriölle.
Barry Ferguson
Barry Ferguson, MBE (s. 2. helmikuuta 1978, Hamilton) on skotlantilainen jalkapalloilija, pelipaikaltaan keskikenttäpelaaja. Hän pelasi pitkään Skotlannin Valioliigan Rangersissa ja toimi sekä Rangersin että Skotlannin maajoukkueen kapteenina.
Ferguson on Rangersin kasvatti. Seuran edustusjoukkueessa hän debytoi vuonna 1997. Rangersin lisäksi Ferguson on edustanut muun muassa Englannin Valioliigan Blackburn Roversia vuosina 2003–2005 sekä myöhemmin Birmingham Cityä ja Blackpoolia. Hän on saavuttanut urallaan useita Skotlannin liiga- ja cup-mestaruuksia.
Skotlannin maajoukkueessa Ferguson debytoi vuonna 1998. Häntä pidettiin aikanaan yhtenä Skotlannin tärkeimmistä pelaajista. Kaikkiaan hän pelasi 45 maaottelua, niistä viimeisen vuonna 2009, ja teki niissä kolme maalia.
Paul-Eerik Rummo
Paul-Eerik Rummo (s. 19. tammikuuta 1942 Tallinna) on virolainen runoilija ja Reformipuolueen poliitikko. Hän valmistui Tarton yliopistosta vuonna 1965 pääaineenaan virolainen filologia. Hän kuuluu ns. neljänkymmenen kirjeen allekirjoittajiin.
Rummo toimi vuosina 2003–2007 Viron kansansuhteiden ministerinä. Hänet valittiin yhdenteentoista Riigikoguun 4. maaliskuuta 2007.
Paul-Eerik Rummon isä Paul Rummo (1909–1981) oli tunnettu kirjailija. Paul-Eerik Rummo on naimisissa näyttelijä-kirjailija Viiu Härmin kanssa.
Tabula Rasa (albumi)
Tabula Rasa on samannimisen suomalaisen progressiivista rockia soittaneen yhtyeen esikoisalbumi vuodelta 1975. Levy sai kaupallisesti kohtalaisen hyvän vastaanoton (sijoitus albumilistalla 16.), tosin muutamat kriitikot arvostelivat Mikko Alatalon voimakkaasti kantaa ottavia sanoituksia.
Kappaleen "Vuorellaistuja" on Alatalon sijaan sanoittanut naantalilainen runoilija Tapio Keskitalo.
Sekä levyn alkuperäisessä vinyylipainoksessa että myöhemmässä CD-painoksessa kappaleet "Tuho" ja "Gryf" on merkitty kappalelistaan väärinpäin. "Gryf" on todellisuudessa levyn kolmas kappale ja "Tuho" neljäs.
20 toivottua levytystä
20 toivottua levytystä on suomalaisen laulajan Paula Koivuniemen kokoelma-albumi. Se julkaistiin vuonna 1987.
Kuuritari
Kuuritari (), oikealta nimeltään Marc Spector on Marvel-kustantamon sarjakuvissa esiintyvä supersankari. Hahmo esiintyi ensimmäisen kerran "Werewolf by Night" -lehden numerossa 32 (1975). Hahmon loivat Doug Moench ja Don Perlin.
Kuuritari on riippuvainen kuusta, ja sanoo palvelevansa kuun jumalaa, Khonshua. Hän on kerran pystynyt nousemaan kuolleista Khonsun voiman avulla. Hän saa joskus näkyjä tulevaisuudesta.
Statius
Publius Papinius Statius (n. 40–96) oli roomalainen runoilija latinalaisen kirjallisuuden niin sanotulla "hopeisella kaudella". Hän syntyi Italiassa nykyisen Napolin alueella.
Statiuksen tunnetuimmat teokset ovat "Thebais", eepos seitsemän Thebaa vastaan käymästä sodasta, sekä runokokoelma "Silvae", joka avaa näkymän aikansa kirjallisiin piireihin ja elämään keisari Domitianuksen hovissa.
Vaikka Statiuksesta tiedetään nykyään vähän, oli hän vuosisatoja tunnetuimpia antiikin Rooman runoilijoita jääden toiseksi ainoastaan Vergiliukselle. Hänet muistetaan runojensa lisäksi myös henkilöhahmona Danten "Jumalaisesta näytelmästä" sen "Kiirastuli"-osiosta.
M/S Hurst Point
M/S Hurst Point () on englantilaisen AWSR Shippingin omistama rahtialus. Alus on rakennettu vuonna 2002 Flensburger Schiffbau-Gesellschaftin telakalla Flensburgissa, Saksassa. Kuollutta painoa aluksella on 13 274 tonnia. "Hurst Point" on rekisteröity Yhdistyneen kuningaskunnan lipun alle ja sen kotisatama on Lontoo.
Hurst Pointin sisaraluksia ovat M/S Hartland Point, M/S Eddystone, M/S Beachy Head, M/S Anvil Point ja M/S Longstone.
21. tammikuuta 2002 aluksen köli laskettiin vesille ja 19. huhtikuuta alus laskettiin vesille. 16. elokuuta alus luovutettiin AWSR Shippingin omistukseen, joka rekisteröi aluksen Yhdistyneen kuningaskunnan lipun alle ja kotisatamaksi tuli maan pääkaupunki Lontoo.
Kiiskilahti
Kiiskilahti oli yksi Virolahden kylistä. Pariisin rauhansopimuksessa 1947 toisen maailmansodan jälkeen Kiiskilahti jäi suurimmaksi osaksi Neuvostoliiton puolelle osana luovutettua Karjalaa, joskin osa kylän maa- ja vesialueista jäi Suomen puolelle. Kiiskilahden lähin naapurikylä Suomen puolella rajaa on Hämeenkylä.
1500- ja 1600-lukujen vaihteessa lähes parinkymmenen vuoden ajan Kiiskilahdella toimi kruunun laivaveistämö (bankstad). Siellä rakennettiin laivastoa varten useita pienehköjä rannikkoaluksia, kuuttoja, lotjia ja pinasseja. Veistämössä työskenteli ajoittain useita kymmeniä miehiä. Kansantarinoiden mukaan Kiiskilahdessa kerrottiin olleen kaupunki ja myöhemmin sitä kutsuttiin vielä pilkallisesti Rämsänkaupungiksi tai Rämpsänkaupungiksi. Ainoa vierasperäinen paikannimi Kiiskilahdessa oli Nääsinniitty.
Vanhoina aikoina Kiiskilahdessa oli neljä taloa: Olli, Vilppu, Kiiski ja Nakari. Nämä talot sijaitsivat kaikki lähekkäin. Kiiski-nimeä tavataan myös Viipurin pitäjässä, jossa on Kiiskilän kylä ja tarinoiden mukaan Nakarin suku on kotoisin Baltiasta. Vuonna 1641 eversti Leonhard von Vietinghoff sai läänityksekseen muun muassa Kiiskilahden kylän. Läänitys peruuntui isossa reduktiossa ja vuonna 1705 kiiskilahtelainen Martti Yrjönpoika Kiiski osti 650:lla kuparirahalla von Vietinghoff-suvun ratsutilan Koskelan kylästä.
Myöhemmin laajentunut kylä sijaitsi Koskelanjoen suun länsipuolella olevan Yllahden länsirannalla. Talvisodan kynnyksellä taloja oli 21 ja torppareita 5. Kansakoulu Kiiskilahteen perustettiin 1911. Perimätiedon mukaan Suursaaren Kiiskinkylän asutus on saanut sekä alkunsa että nimensä Kiiskilahdesta. Kiiskin suvun jäseniä on pesiytynyt vuonna 1642 Vehkalahden Tammioon, 1644 Lavansaareen, 1658 Suursaareen ja viimeistään 1669 Tytärsaareen. Todennäköisesti ainakin osa näistä Kiiskeistä oli kotoisin Kiiskilahdelta.
Far Cry 2
Far Cry 2 on Ubisoftin kehittämä ja julkaisema ensimmäisen persoonan ammuntapeli, joka julkaistiin vuonna 2008 Microsoft Windowsille, PlayStation 3:lle ja Xbox 360:lle. Peliä varten luotiin uusi pelimoottori, vaikka itse peli on jatko-osa "Far Crylle". Pelin juonella ja tapahtumapaikalla ei kuitenkaan ole mitään yhteyttä edeltäjäänsä. Alkuperäisen pelin tehnyt Crytek ei ollut kehittämässä jatko-osaa, sillä se myi oikeutensa pelisarjaan Ubisoftille.
Pelin tapahtumapaikka on Afrikka, ja avoin pelialue on suurudeltaan yli 50 neliökilometriä.
Pelisarjan seuraava osa on "Far Cry 3".
Pelissä tavattavat aseet jakautuvat ensisijaisiin, toissijaisiin ja erikoisaseisiin, joita on yksinpelissä mahdollista sekoittaa useisiin pelaajalle mieleisiin varustekokonaisuuksiin. Moninpelissä aseet on jaettu kuuteen erilaiseen luokkaan; kommandoon (Commando), tarkka-ampujaan (Sharpshooter), sissiin (Guerrilla), kapinalliseen (Rebel), tykkimieheen (Gunner) ja sabotööriin (Saboteur), joiden väliltä pelaaja valitsee. Näin ollen varustekokonaisuuksien yhdisteleminen on rajoitetumpaa, ja luokka määrittelee lähinnä, minkälaisia aseita pelaajan on mahdollista käyttää. Missään luokassa ei muihin luokkiin nähden ole käytössä keskenään samanlaisia aseita.
Pelin alussa pelaajan valitsema hahmo istuu taksin kyydissä. Hän on juuri saapunut nimeämättömään Afrikan valtioon tehtävänään tappaa kahta armeijaa varustava asekauppias, "The Jackal". Taksin saavuttua Palan-nimisessä kylässä olevalle hotellille malariatartunnan saanut pelihahmo pyörtyy. Hän herää hotellihuoneessa, jossa Jackal juttelee pelaajalle. Pelihahmo pakenee paikalta ja pyörtyy taas. Hänen herättyään Palassa on meneillään hurja taistelu. Pelaaja liittyy taistoon, mutta haavoittuu vakavasti. Sen jälkeen hän herää joko UFLL:n (vasemmisto) tai APR:n (oikeisto) leirissä ja saa pikaisen koulutuksen selviytymisestä sodan keskellä. Lisäksi pelaaja saa kaksi ensimmäistä kaveriaan. Alkutehtävien jälkeen pelaaja käsketään etsimään ja tappamaan Jackal. Jackalia ei voi kuitenkaan tavata ennen kuin on suorittanut oikeat päätehtävät.
Alun perin pelissä piti olla paljon elämää ja esimerkiksi saalistajaeläimiä. "Pitää vain karsia pelin sisältöä ja keskittyä oleelliseen", sanoi pelin tuottaja Louis-Pierre Pharandin. Olennaisella tarkoitetaan, että pelissä pitäisi olla pitkälle kehittynyt tekoäly ja paljolti tuhoutuva ympäristö. Laaja ja vapaa maailma on myös keskeisessä roolissa.
Raging Silence
Raging Silence on hard rock -yhtye Uriah Heepin seitsemästoista studioalbumi vuodelta 1989. Levy oli ensimmäinen studioalbumi nykyisen laulusolistin Bernie Shaw’n kanssa. Toinen uusi jäsen albumilla on kosketinsoittaja Phil Lanzon, joka siirtyi Uriah Heepiin Sweet-yhtyeestä. Molemmat tosin olivat tehneet debyyttinsä yhtyeen riveissä jo vuoden 1988 livealbumilla "Live in Moscow". "Raging Silencella" esiintyvä kokoonpano pysyi koossa aina vuoteen 2007 asti.
Kappaleen ”Blood Red Roses” sävelsi yhtyeen aikaisempi laulaja Peter Goalby. Lisäksi yhtye versioi kolme eri esittäjien aiemmin levyttämää kappaletta. Esimerkiksi avausraita ”Hold Your Head Up” on cover Argent-yhtyeen hitistä. Albumin julkaisun jälkeisellä kiertueella Uriah Heep esiintyi 38:ssa maassa.
Basisti Trevor Bolder on myöhemmin kuvaillut "Raging Silencea" albumiksi, joka palautti Uriah Heepin maanpinnalle, eivätkä ihmiset enää pitäneet yhtyettä kuolleena. Albumi sai myös hyvää palautetta kriitikoilta.
A-puoli
B-puoli
In Times Before the Light
In Times Before the Light on norjalaisen metallibändi The Kovenantin debyyttialbumi. Se julkaistiin vuonna 1996 levymerkillä . Levyllä soittavat Nagash (Stian Arnesen) ja Blackheart (Amund Svensson). Levyn soundimaailma on melko tunkkainen ja suttuinen, joka oli tuohon aikaan hyvin yleistä, mutta musiikki itsessään oli melodista black metal -musiikkia jopa pienillä doom metal -vivahteilla. Albumi uudelleennauhoitettiin vuonna 2002, jolloin sen soundi muuttui puhtaammaksi ja musiikki itse tehtiin enemmän industrial-tyylisemmäksi.
Kaikki kappaleet säveltänyt ja sanoittanut Covenant.
TIETY
TIETY - Tietotyötutkinto on yksi TIEKE Tietoyhteiskunnan kehittämiskeskus ry:n ohjelmistoriippumattomista tutkinnoista. TIETY - Tietotyötutkinnon tavoitteena on edistää tietotyötaitoja työelämälähtöisesti. TIETY - Tietotyötutkinnon suorittaminen edellyttää aina tutkintoon valmistavaan koulutukseen osallistumista. Koulutuksen aikana osallistujille kehittyy paremmat valmiudet kehittää omia sekä organisaatioiden toimintamalleja.
TIETY - Tietotyötutkinnon suorittaneilla on kyky hyödyntää tieto- ja viestintäteknisiä taitoja monipuolisesti, verkottuneesti ja luovasti. Tutkinnossa korostuu perinteisen yksilöllisen tekemisen lisäksi yhteisöllinen toiminta ja tutkinto lisää suorittajien kykyä työskennellä ammatillisissa ryhmissä ja verkostoissa käyttäen tieto- ja viestintäteknologiaa välineenään. Yksi keskeisistä tavoitteista on lisätä tutkinnon suorittajien innovatiivisuutta ja rohkaista heitä soveltamaan uusia tekniikoita omassa työssään.
TIETY - Tietotyötutkinnon esitietovaatimuksena on Kansalaisen @ -kortin tasoisten tietojen ja taitojen hallitseminen. TIETY -Tietotyötutkinto soveltuu monikäyttöisenä erilaisten kohderyhmien koulutuksiin. Koulutusta voidaan toteuttaa esim. henkilöstö- tai työvoimakoulutuksena tai TIETY - Tietotyötutkinto voidaan sisällyttää osaksi muuta koulutusta (esim. toisen asteen ammatilliset tutkinnot). TIETY - Tietotyötutkinnon näyttökokeita voi järjestää vain siihen oikeuden (lisenssin) saanut organisaatio.
TIETY - Tietotyötutkinto koostuu 4 moduulista:Tutkinto suoritetaan näyttökokein. Moduulien 2–4 näyttökokeet sisältävät koulutuksen aikana tehtäviä yksilö- tai ryhmätöitä ja soveltavan tehtävän. Moduuli 1, Työ tietoyhteiskunnassa, suoritetaan verkossa tehtävänä käsitetestinä. Testausmalli vahvistaa näin tutkinnon lähtökohtia: ymmärtäminen, soveltaminen ja yhteisöllinen tekeminen.
TIEKE:n tietokoneen käyttäjän ajokorttitutkinnot
Leroy Colquhoun
Leroy Colquhoun (s. 1. maaliskuuta 1980) on jamaikalainen yleisurheilija.
Colquhoun oli mukana Birminghamin sisäratojen MM-kisoissa 2003 Jamaikan joukkueessa, joka voitti MM-kultaa 4 x 400 metrin viestijuoksussa. Seuraavana vuonna hän oli Budapestin sisäratojen MM-kisoissa mukana Jamaikan 4 x 400 metrin viestissä MM-kultaa voittaneessa joukkueessa.
Prometheus (kuu)
Prometheus on Saturnuksen kuu. Se löydettiin vuonna 1980 Voyager-luotaimen kuvista ja sille annettiin alun perin nimeksi S/1980 S 27. Vuonna 1985 viralliseksi nimeksi valittiin Kreikan mytologiasta otettu nimi Prometheus. Kuusta käytetään myös nimeä Saturn XVI.
Prometheus on muodoltaan erittäin pitkänomainen. Kuussa on useita harjanteita, laaksoja ja monia noin 20 kilometriä halkaisijaltaan olevia kraattereita. Alhaisesta tiheydestä ja korkeasta heijastuskyvystä päätellen Prometheus on huokoinen ja jäinen kappale.
Prometheus on Saturnuksen F-renkaan sisäreunan kiertolainen. Cassini-avaruusluotaimen ottamista kuvista on nähtävissä, miten kuun painovoima luo sykeröitä F-renkaaseen.
Ehnroosin koulu
Ehnroosin koulu on Mäntsälässä sijaitseva yläkoulu, jossa on lukuvuonna 2010–2011 noin 500 oppilasta.
Ehnroosin koulun kanssa samoissa tiloissa on toiminut myös Mäntsälän lukio, joka siirtyi uudisrakennukseen lukuvuoden 2007–2008 alussa. Lukuvuoden 2010–2011 Ehnroosin koulun päärakennusta peruskorjataan. Vuonna 2016 koulurakennusta alettiin purkamaan sen jälkeen kun se suljettiin vuoden 2014 lopulla. Uuden koulurakennuksen on määrä valmistua vuonna 2018
Koulu on nimetty rovasti Abraham Ehnroosin mukaan.
Summan paperitehdas
Summan paperitehdas (Stora Enso Publication Paper, Summa Mill) oli Stora Enso -konserniin kuulunut paperitehdas, joka sijaitsi Haminan Summassa. Tehdas valmisti tavallista sanomalehtipaperia ja erikoissanomalehtipaperia vuodesta 1979 lisääntyneellä volyymilla. Tehtaan uusimmat tuotteet olivat MF-aikakauslehtipaperi, jota tehtiin PK2:lla ja PK3:lla valmistetut kirjapaperit. Tehtaalla oli enimmillään kolme keskikokoista paperikonetta. Tehtaan paperikone 1 suljettiin vuonna 2003 ja kaksi muuta tammikuun 2008 lopussa.
Tehdas ehti toimia lähes 53:n vuoden ajan. Se aloitti toimintansa 8.3.1955 ja suljettiin 30.1.2008. Tehtaalla oli loppuvaiheessa noin 420 työntekijää ja viimeisenä tehtaanjohtajana toimi Juha Mäkimattila. Aiemmin tehtaanjohtajana on toiminut mm. Olavi Airanne. Tehdaspalvelut toimitti Kymenso Oy (loppuvaiheessa 170 työntekijää). Työntekijöistä suurin osa kuului Paperiliiton Summan osastoon n:o 18 r.y. Tehdas valmisti sanomalehti-, aikakauslehti- ja kirjapaperia. Vuonna 2006 tehtaan tuotanto oli 400 000 tonnia (kapasiteetti 410 000 tonnia) ja liikevaihto 228 miljoonaa euroa. Tehdasrakennuksen vanhemmat osat (PK1 ja PK2) on suunnitellut arkkitehti Alvar Aalto.
Vuoden 2009 alussa Stora Enso ilmoitti myyneensä tehtaan toimitilat internet-yhtiö Googlelle 40 miljoonalla eurolla. Google rakensi tehtaaseen palvelinkeskuksen, joka valmistui keväällä 2011. Se otettiin käyttöön syyskuussa 2011. Google ilmoitti elokuussa 2012 laajentavansa palvelintiloja, ja ottamalla käyttöön toisen hallin. 150 miljoonan euron hintaisen rakennustyön on määrä kestää puolitoista vuotta.
Kahden vanhimman paperikoneen alkuperäinen tuotanto oli yhteensä noin 200 000 tonnia vuodessa. Paperikoneiden 2 ja 3 tuotanto oli yhteensä noin 415 000 tonnia vuodessa. Paperikoneet PK1 ja PK2 olivat lähes identtisiä alkuperäiseltä konstruktioltaan.
Tehtaan massaosasto käsitti kolme osaa: kuumahierrelaitos (TMP), hiomo ja sulputtamo.
TMP–laitoksessa oli kaksi erillistä linjaa, joissa jokaisessa oli kaksi esijauhinta ja yksi rejektijauhin. Kuumahierrelaitos käynnistyi vuonna 1976, jolloin TMP-linjan tuotantokapasiteetiksi luvattiin 280 t/d. TMP–laitoksen viimeisin vuorokausituotanto maksimissaan oli noin 720 t/d, joka saavutettiin vuoden 1987 uusinnan jälkeen. Laitokselle tehtiin vuosina 2001-2002 aikana suuria muutoksia. Esimerkiksi kaikki TMP-linjan rejektijauhimet uusittiin.
Hiokkeen valmistus Summan tehtailla tapahtui 26:lla hiomakoneella, joista 20 oli Voithin valmistamia ketjuhiomakoneita ja 6 Tampellan taskuhiomakoneita. Koneet muodostivat kolme hiokelinjaa. Voithin koneet oli jaettu kahteen kymmenen koneen linjaan. Ensimmäiset 10 konetta käsittivät hiomo ykkösen. Voithin toiset 10 konetta muodostivat hiomo kakkosen ja Tampellan kuusi hiomakonetta hiomo kolmosen.
Tehtaassa valmistettiin sanomalehti-, päällystämätöntä aikakauslehti- ja kirjapaperia.
Voimalaitoksella on kolme generaattoria. Vuonna 2003 tehdas kulutti sähköä noin 857 GWh, josta 92% hankittiin tehtaan ulkopuolelta.Tehtaalla oli myös tehdaspalokunta, jolla oli loppuvaiheessa seuraava ajoneuvokalusto:
Helsingfors Dagblad
Helsingfors Dagblad oli Helsingissä 1862–1889 ilmestynyt vaikutusvaltainen ruotsinkielinen liberaali päivälehti. Lehden perusti Otto Reinhold Frenckell, joka oli sen ensimmäinen päätoimittaja. Muita päätoimittajia olivat E. Berg 1863–1864, Robert Lagerborg 1865–1882, Robert Castrén 1882–1883, Anders Herman Chydenius 1883–1887 ja Gustaf Lönnbeck 1888–1889. Muita lehden perustamisessa mukana olleita olivat muun muassa Leo Mechelin ja Carl Gustaf Estlander, jotka osallistuivat myös sen toimittamiseen. Toimittajat yleensäkin olivat samalla keskeisiä valtiopäivämiehiä. Lehti kannatti 1860-luvulla syntynyttä liberaalia suuntausta ja poliittista ryhmittymää. Lehti ei pitänyt kielitaistelua merkittävänä vaan kiinnitti huomiota maan valtiollisen aseman kehittämiseen. Lehdessä julkaistiin joulukuussa 1880 Liberaalisen puolueen ohjelma, jota on pidetty Suomen ensimmäisenä puolueohjelmana. Se synnytti fennomaaneissa vastustusta. Puolue jäi melko lyhytikäiseksi.
Lehden liberaalia linjaa kuvastaa, että kun 1863–1864 valtiopäivillä olivat keskusteltavina ja päätettävinä eräät naisia koskevat kysymyksiä, lehti julkaisi kirjoitussarjan naisten kansalaisoikeuksien parantamisesta, vetosi naisten keskinäiseen solidaarisuuteen ja pohti keinoja naisten taloudellisen aseman parantamiseksi.
Lehti ehdotti 26. elokuuta 1863 valtiopäivien lippukeskustelun aikaan lipuksi sinivalkoista ristilippua. Asia ei edennyt, mutta siniristilippu jäi vesiliikenteessä käyttöön puolivirallisena Suomen lippuna.
Lehteen yhdistyi 1866 Helsingfors Tidningar, ja syntynyt uusi lehti jatkoi nimellä Helsingfors Dagblad.
Kawasaki (moottoripyörämerkki)
Kawasaki jūkōgyō Motorcycle & Engine Company () on japanilainen moottoripyörävalmistaja. Kawasakin päätehdas on Akashi Cityssä Japanissa, mutta sen lisäksi tuotantolaitoksia on USA:ssa, Etelä-Amerikassa ja Aasian maissa.
Moottoripyörän moottorien suunnittelu alkoi moottorilla KE-1 (Kawasaki Engine 1) vuonna 1949, ja suunnittelu saatiin valmiiksi vuonna 1952. 148 cm³:n ja 4 hv:n moottorin massatuotanto alkoi vuonna 1953. Alussa Kawasaki-moottoreita käytettiin mm. Meihatsu-merkkisissä (Kawasaki Meihatsu industries) moottoripyörissä . Ensimmäisen Kawasaki-moottoripyörän valmisti vuonna 1961 Kawasaki Aircraft Co. Ltd., joka toimi tuolloin omana yrityksenään . Moottoripyöriä valmistaa nykyisin Kawasaki Heavy Industries Ltd:n Motorcycle & Engine -liiketoimintaosasto. Moottoripyöriä valmistetaan Japanissa, Yhdysvalloissa, Filippiineillä, Indonesiassa ja Thaimaassa . Mallisto ulottuu supersport-luokan Ninja-malleista motocrossiin. Vuoteen 1996 mennessä moottoripyöriä oli valmistettu 10 miljoonaa kappaletta.
Kawasaki kilpailee kansainvälisesti World Suberbike -sarjassa  sekä erilaisissa motocross-sarjoissa . Kawasaki Racing Teamin kilpailuväri on vihreä.
Kawasaki-klassikot valmistuksen aloittamisvuoden mukaisessa järjestyksessä, suluissa tuotantovuodet , .
Klassikko-Kawasakeihin keskittynyt merkkikerho Suomessa on Classic Kawasaki Club Finland
Robert Beltran
Robert Adame Beltran (s. 19. marraskuuta 1953 Bakersfield, Kalifornia, Yhdysvallat) on amerikkalainen näyttelijä. Hänen tunnetuin roolinsa on ollut komentaja Chakotay televisiosarjassa "".
Beltranin vanhemmat ovat meksikolaisia. Hänellä on seitsemän veljeä sekä kaksi siskoa. Samasta sisarusparvesta on lähtöisin myös tunnettu jazz-muusikko Louie Cruz Beltran. Robert Beltran kävi Etelä-Bakersfieldin high schoolia sekä Bakersfieldin yliopistoa.
Beltran valmistui Kalifornian yliopistosta. Vuodesta 1979 lähtien hän on näytellyt teatterissa sekä elokuvissa. Beltranin ensimmäinen elokuvarooli oli vuonna 1981 elokuvassa "Zoot Suit".
Hänen ehkä tunnetuin roolinsa on tieteistelevisiosarjassa "Star Trek: Voyager", jossa hän näytteli vuodesta 1995 aina vuoteen 2001 asti.
Robert Beltran voitti Golden Eagle -palkinnon sivuosastaan edellä mainitussa Star Trek -sarjassa. Lisäksi hänellä on kaksi ehdokkuutta pienempiin palkintoihin.
Beltran kuuluu myös etelälosangelesilaiseen teatteriryhmään nimeltä Classical Theater Lab. Kyseisessä ryhmässä hän tuotti, ohjasi sekä näytteli pääroolin 1997. Näytelmän nimi oli "Hamlet".
Robert Beltran on juontanut/isännöinyt vuosina 1998–2001 gaalaa, joka kerää rahaa Down Sydrome -järjestölle Los Angelesissa (DSALA). Gaalassa on esiintynyt muitakin Star Trek -näyttelijöitä. USA Today -lehden mukaan tuona aikana (1998–2001) järjestö keräsi 50 000 dollaria hyväntekeväisyyteen.
Aurajoen Uinti
Aurajoen Uinti on Turussa toimiva uimaseura. Seura perustettiin sääntömuutoksella vuonna 2005 Turun Työväen Uimareiden (perustettu 1922), Turun Uimaseuran (perustettu 1910) ja Turun NMKY:n uintijaoksen (perustettu 1979) yhdistettyä koko uintitoimintansa yhteistoimintaseura Turun Uintiin.
Nykyisen seuran nuoruudesta huolimatta Aurajoen Uinti on nimenä varsin perinteikäs – samanniminen uintiseura oli eräs Suomen Uimaliiton perustajajäsenistä vuonna 1906.
Uimaseuran toiminta jakaantuu uinti- ja uimahyppyjaoksiin sekä hengenpelastuskerhoon.
Sade Kahra
Sade Kahra (s. 31. tammikuuta 1974 Botkyrka) on ruotsinsuomalainen valokuvaaja.
Sade Kahra varttui toisen polven ruotsinsuomalaisena Tukholman seudulla ja muutti vuonna 1994 opiskelemaan Helsinkiin. Vuonna 2000 hän valmistui taiteen maisteriksi Taideteollisen korkeakoulun valokuvataiteen osastolta. Kahran teoksia on ollut esillä Suomen ja Ruotsin lisäksi eri puolilla Eurooppaa sekä muun muassa Yhdysvalloissa ja Meksikossa.
Kahra on työskennellut myös freelance-valokuvaajana, näyttelysihteerinä ja residenssikoordinaattorina Fiskarin ruukissa, sekä valokuvauksen opettajana muun muassa Västra Nylands Folkshögskolanissa ja Yrkeshögskolan Noviassa. Vuodesta 2013 lähtien hän on toiminut Valokuvakeskus Perin toiminnanjohtajana Turussa. Vuonna 2014 Kahra julkaisi kuvateoksen Fiskarsin kyläsaunan kylpijöistä.
Tim Kring
Richard Timothy ”Tim” Kring (s. 9. heinäkuuta 1957 El Doradon piirikunta, Kalifornia, Yhdysvallat) on yhdysvaltalainen käsikirjoittaja ja televisiotuottaja. Hän on luonut televisiosarjat "Tuntematon uhka" ("Strange World"), "Yli synkän virran" ("Crossing Jordan"), "Heroes" ja "Kosketus" ("Touch"). "Tuntematon uhka" päättyi nopeasti aloittamisensa jälkeen vuonna 1999, Mutta muut sarjat ovat jatkuneet useamman kauden verran. Kring valmistui USC:n elokuvataiteen laitokselta 1983.
Kring aloitti uransa käsikirjoittajana "Ritari Ässä" -televisiosarjan parissa. Muita varhaisia töitä olivat Jeph Loebin kanssa kirjoitettu jakso "Misfits of Science" -sarjaan sekä käsikirjoitus elokuvaan "Teen Wolf Too".
Saat miehen kyyneliin (albumi)
20 suosikkia – Saat miehen kyyneliin on suomalaisen pop-yhtye Jormasin kokoelma-albumi. Se julkaistiin vuonna 1996. Levy on osa "20 suosikkia" -kokoelmasarjaa.
Sörnäs (yritys)
Sörnäs Aktiebolag (nimi vuoteen 1916 Sörnäs Snickeri Aktiebolag) oli sahatavaraa, puulaatikoita ja höylättyä puutavaraa valmistanut ja pääosin Helsingin Sörnäisissä toiminut yritys joka oli 1920-luvulla yksi Suomen suurimpia teollisuusyrityksiä. Yhtiö perustettiin 1892 neljä vuotta aiemmin perustetun "Sörnäs ånghyfleri och snickerifabriksbolag"-nimisen yhtiön seuraajaksi.
Sörnäs A.B. toimi aluksi puusepäntehtaana mutta laajentui sitten tuottamaan sahatavaraa, puulaatikoita, parkettia ja höylättyä puutavaraa. Yhtiö oli Suomen suurin puulaatikoiden valmistaja ja se tuotti sahatavaraa parhaimmillaan noin 25 000 standarttia vuodessa. Vuonna 1927 yhtiön palveluksessa oli 1200 työntekijää ja sen myynti oli 100 miljoonaa markkaa. Yhtiö oli vielä 1920-luvulla norjalaisomistuksessa mutta 1930-luvulla Helsingin Osakepankin omistus yhtiössä kasvoi kunnes se oli yhtiön toiminnan päättyessä 1937 jo 90%.
Sörnäs A.B. hankki 1897 omistukseensa Sörnäisten Isoon Verkkosaareen vuonna 1883 perustetun neliraamisen höyrysahan jossa oli enimmillään 300 työntekijää. Tämä saha paloi rakennuksineen 1928 eikä sen toimintaa enää jatkettu. Vuonna 1923 yhtiö perusti Riihivuoren sahan Keski-Suomeen Suolahteen. Riihivuoren saha jonka vuosituotanto oli 6000 std sahatavaraa myytiin 1936 Lahti Oy:lle jonka kautta se myöhemmin joutui Rauma-Repola Oy:n haltuun. Riihivuoren sahan toiminta päättyi 1992. Yhtiön kolmas saha oli Kymijoen suulla sijainnut 1874 perustettu Sunilan saha joka oli ostettu 1917 Hackman & Co.:lta. Tämä saha myytiin 1928 uudelle Sunila Oy:lle joka lopetti pian sahan toiminnan ja rakensi paikalle 1936-1938 sulfiittiselluloosatehtaan.
Vuonna 1937 Sörnäs A.B.:n yhtiökokous päätti lopettaa yhtiön toiminnan. Kauppaneuvos Arthur E. Nikander joka oli ostanut Helsingin Osakepankilta Jokelan tiilitehtaan siirsi 1937 Helsingin Vallilassa toimineen Sörnäs A.B.:n vanhan laatikkotehtaan koneet ja irtaimiston Jokelaan jossa tehtaan toiminta jatkui uuden Nikanderin omistaman yhtiön "Oy Sörnäs Ab":n nimissä. Tämä yhtiö oli olemassa vuoteen 1975 saakka jolloin se fuusioitiin "Oy Machine-Tool Co"-nimiseen yhtiöön. Yhtiö ei enää loppuvuosina harjoittanut teollista toimintaa vaan sen hallussa oli lähinnä tonttimaata.
Muumit piilosilla
Muumit piilosilla on ensimmäinen Muumi-aiheinen tietokonepeli ja se ilmestyi vuonna 1995. Peli sisältää yhdeksän erilaista jaksoa, ”huonetta”, eri puolilla Muumilaaksoa, joista suurin osa on Muumitalon sisällä. Tehtävänä on löytää Muumilaaksoon vierailemaan saapunut Tahmatassu klikkaamalla hiirellä näkymässä olevia esineitä, asioita, henkilöitä tai tapahtumia. Pelin kertojana toimii Tytti Paavolainen. Itse Muumihahmot eivät puhu pelissä.
Pelissä on yhdeksän eri huonetta, jotka ovat Muumitalon lähiympäristö, Muumitalon keittiö, Hemulin talo, Niiskuneidin huone, Muumipeikon huone, Muumitalon kuisti, Niiskun verstas, Muumitalon kellari sekä uimahuone. Tahmatassun löytäminen ei ole helppoa, sillä jokainen näkymä on täynnä erilaisia pieniäkin yksityiskohtia, ja kaiken lisäksi Tahmatassu ei ole yleensä piilossa ”huoneissa” samassa paikassa, vaan piilopaikka vaihtelee.
Muumitalossa alkaa jän­nittävä piilosleikki, ja Muu­mita­lon kaikissa huoneissa on us­ko­mat­to­man monia hyviä piiloja. Mukana on runsaas­ti ani­maa­ti­oita ja lys­tik­käitä ää­nitehosteita. Pelissä esiintyvät lähes kaikki Muumimaailmaan kuuluvat hahmot. Pelissä ei kuulla Muumihahmojen puhuvan, vaan he toimivat eleillä ja liikkeillä. Esineet ja eläimet päästävät mitä mielikuvituksellisimpia ääniä, kun niitä napsauttaa. Eri huoneissa on myös mahdollisuus värittää, pelata muistipeliä (yksin tai toisen pelaajan kanssa), piirtää tai yhdistää tietty ääni tiettyyn hahmoon, esineeseen tai eläimeen.
Muumit meren aalloilla
Muumit meren aalloilla on Nordic Softsalesin vuonna 1996 julkaisema, järjestyksessä toinen Muumi-aiheinen tietokonepeli. Se muistuttaakin grafiikaltaan ja ääniltään paljon edeltäjäänsä. Pelin alussa kerrotaan, että Muumit ja heidän ystävänsä ovat päättäneet lähteä kuumana kesäpäivänä Muumipapan Merenhuiske-laivalla kohti ulappaa. Tehtävänä pelissä on kerätä kolme mitalia ohjaamossa olevaan mitalikaappiin, minkä jälkeen pelaaja voi ohjata Merenhuiskeen takaisin Muumilaaksoon navigointi-tehtävässä (kolme kertaa). Navigointi-tehtävän voi suorittaa, kun kaikki kolme mitalia on ansaittu.
Erilaisia tehtäviä pelissä on kymmenen:
Mitaleja saa kaikista tehtävistä lukuun ottamatta navigointi, Nipsu- ja torvi-tehtäviä.
Pelin alussa kertoja kertoo Muumilaaksosta ja sen kartta näkyy ruudulla. Jonkinlainen kartta Muumilaaksosta esiintyy kaikissa tämän pelin jälkeen ilmestyneissä Muumi-peleissä. Hahmomäärä ei ole "Muumit meren aalloilla" -pelissä läheskään niin suuri kuin edeltäjässään. "Muumit piilosilla" -pelissä oli vain yksi "varsinainen tehtävä", tässä pelissä on puolestaan paljon eri tehtäviä. Pelissä ei voi napsauttaa mitä vain missä vain, paitsi ohjaamossa ja Muumipeikko-tehtävässä. Ainoat hahmot, jotka puhuvat pelissä kertojan lisäksi ovat Pikku Myy (äänenään "Muumilaakson tarinoita" -sarjasta tuttu Elina Salo) sekä Muumimamma (yhden repliikin verran, äänenään myös pelin kertojana toimiva Erja Manto).
Cantus
Cantus () oli keskiajan ja renessanssin polyfonisten sävellysten laulua tarkoittava termi. Antiikin musiikissa sillä tarkoitettiin myös soitinmusiikkia. Gregoriaanista laulua kutsutaan nimellä cantus choralis, koska se oli kuoron yksiäänisesti esittämää.
René Rémond
René Rémond (30. syyskuuta 1918 Lons-le-Saunier – 14. huhtikuuta 2007 Pariisi) oli ranskalainen historioitsija ja politologi. Hän toimi yliopistoprofessorina Pariisin Institut d’études politiquessa ja oli Pariisi-X Nanterren yliopiston kansleri, kuin myös Ranskan kansallisen politiikan tutkimuksen säätiön puheenjohtaja. Hän oli myös Ranskan akatemian jäsen.
Hänen tutkimustyönsä on suuntautunut nykyajan Ranskan poliittiseen, intellektuaaliseen ja uskonnolliseen historiaan. Teoksissa näkyy eritoten halu avata poliittinen historia myös valtiotieteelle ja tuoda esiin ajatusten ja poliittisen elämän pitkäaikaisesti vaikuttavat tapahtumat. Tämän alueen uudistamiseen hän ryhtyi jo 1970-luvulta lähtien.
René Rémond syntyi varakkaaseen ylemmän keskiluokan perheeseen. Hänen setänsä Paul Rémond toimi pitkään (1930–1963) Nizzan piispana. Käytyään Pariisin suuria lyseoita, Carnot, Condorcet ja Louis-le-Grand, hän oli vuonna 1939 valmiina École normale supérieuren pääsykokoisiin. Kiikekannallepano aina vuoteen 1941 asti keskeytti opinnot. Hän kuitenkin osallistui sen jälkeen vastarintaliikkeeseen. Sodan päätyttyä hän jatkoi opintojaan ja jäi apuopettajaksi opintojensa päätyttyä.
Vuonna 952 hän sai filosofian tohtorin arvon väitöskirjallaan "États-Unis devant l’opinion française (1815–1852)". Samaan aikaan väitöskirjansa kanssa hän kirjoitti myös toista teosta, josta tuli hänen tunnetuin teoksensa: "La Droite en France de 1815 à nos jours" ja joka ilmestyi vuonna 1954.
Las Vegasin Grand Prix 1981
Las Vegasin Grand Prix 1981 oli Formula 1 -sarjan kauden osakilpailu. Se ajettiin 17. lokakuuta 1981 Caesar's Palace hotellin pysäköintialueelle rakennetulla radalla Yhdysvalloissa. Kilpailun voitti Williamsilla ajanut hallitseva maailmanmestari Alan Jones, jolle voitto oli kauden toinen. Nelson Piquet voitti uransa ensimmäisen kuljettajien mestaruuden sijoittumalla viidenneksi.
Patriot (elokuva)
Patriot () on vuonna 2000 ensi-iltansa saanut historiallinen sotaelokuva, jonka on ohjannut Roland Emmerich. Elokuvan pääosissa ovat Mel Gibson ja Heath Ledger.
Eletään vuotta 1776 ja amerikkalaiset taistelevat maansa itsenäistymisen puolesta brittejä vastaan. Elokuva kertoo entisestä sotilaasta, Benjamin Martinista, joka elää perheensä kanssa maatilalla. Benjamin yrittää välttää sotaa kaikilla mahdollisilla tavoilla mutta hänen poikansa liittyy vapaustaistelijoihin. Poika palaa haavoittuneena takaisin, mutta englantilaiset vievät hänet mukanaan ja samalla yksi Benjaminin pojista menettää henkensä. Kostoa janoten Benjamin lähtee mukaan puolustamaan maataan.
Hysteerinen sokeus
Hysteerinen sokeus on konversiohäiriö, joka aiheuttaa äkillisen täydellisen molemmissa silmissä tapahtuvan näönmenetyksen tai näön sumenemisen yleensä stressin, masennuksen, ahdistuksen tai voimakkaan tunnetilan aiheuttaneen kokemuksen yhteydessä. Hysteerinen sokeus voi olla myös oire huomionhakuisesta persoonallisuushäiriöstä. Hysteerinen sokeus on tyypillisemmin naisten kuin miesten oire, erityisesti sitä esiintyy nuorilla aikuisilla. Sitä hoidetaan psykiatrian keinoin.
Hysteerinen sokeus on taudin kuvauksena vanhahtava, sillä hysteria-nimikkeestä on luovuttu viime vuosina siihen liittyvän väheksyvän ja kielteisen leiman vuoksi. Hysteerinen sokeus tunnetaan nykyään yhtenä konversiohäiriön muotona. Konversioperäisellä näönmenetyksellä on hyvä hoitoennuste. Näkö yleensä palautuu, eikä sokeus uusiudu toisin kuin esimerkiksi konversioperäiset kouristukset tai vapinaoireet saattavat tehdä.
Kevin Crossley-Holland
Kevin John William Crossley-Holland (s. 7. tammikuuta 1941 Mursley, Buckinghamshire) on englantilainen lasten- ja nuortenkirjailija ja runoilija. Hän on voittanut Carnegie-mitalin vuonna 1985 romaanillaan "Storm". Lukuisten kirjoittamiensa kirjojen ja runojen lisäksi Crossley-Holland on muun muassa kääntänyt "Beowulf"-eepoksen muinaisenglannista vuonna 1982.
Crossley-Hollandilta on suomennettu useita kirjoja, esimerkiksi Arthur-trilogia. Tarinaa jatkaa suomentamaton "Gatty’s Tale", joka ilmestyi englanniksi 2006.
Daniel Webster
Daniel Webster (18. tammikuuta 1782 Salibury – 24. lokakuuta 1852 Marshfield) oli yhdysvaltalainen lakimies ja poliitikko. Hän toimi ulkoministerinä 1841–1843 ja 1850–1852 sekä useaan otteeseen Yhdysvaltain kongressissa.
Webster valmistui lakimieheksi Dartmouth Collegesta ja avasi lakiasiaintoimiston New Hampshiressa. Hänet valittiin Yhdysvaltain edustajainhuoneeseen vuonna 1812 federalistipuolueen ehdokkaana, jossa hän edusti New Hampshirea vuoteen 1817. Kongresissa hän vastusti vuoden 1812 sotaa, silloisen sotaministeri James Monroen ehdottamaa asevelvollisuutta sekä käytännössä katsoen kaikkia muita Yhdysvaltain sotilaallista aktiivisuutta lisänneitä lakiehdotuksia.
Webster muutti Bostoniin vuonna 1816 ja toimi Massachusettsin edustajana Yhdysvaltain edustajainhuoneessa 1823–1827 ja senaattorina 1827–1841 ja 1845–1850. Vuosina 1833–1836 hän toimi senaatin valtiovarainvaliokunnan puheenjohtajana.
Kongressissa istumisen ohella Webster jatkoi lakimiehenä toimimista. 1820-luvulle tultaessa Websterin on arvioitu olleen yksi koko maan kalleimmista lakimiehistä.
William Henry Harrison nimitti Websterin ulkoministerikseen vuonna 1841 ja hän jatkoi Harrisonin kuoleman jälkeen presidentti John Tylerin hallituksessa. Vuonna 1845 hänet valittiin uudelleen senaattiin. Kautensa aikana hän vastusti Texasin alueliitosta ja sitä seurannutta Meksikon–Yhdysvaltain sotaa. Webster oli ehdolla Whig-puolueen presidenttiehdokkaaksi ensimmäisen kerran vuonna 1836, mutta hävisi Zachary Taylorille. Erottuaan senaatista hän jatkoi ulkoministerinä presidentti Millard Fillmoren hallituksessa 1850-52. Hän oli toisen kerran ehdolla Whigin presidenttiehdokkaaksi 1852, mutta ei tälläkään kertaa saanut riittävää kannatusta.
Webster kuoli kotonaan Marshfieldissä, Massachusettsissa 24. lokakuuta, 1852.
Websterin poika, pohjoisvaltioitten armeijan eversti Fletcher Webster, kaatui taistelussa Yhdysvaltain sisällissodassa 1862.